Diari Oficial de la Generalitat Valenciana


Sumari del DOGV 5429, del 16-01-2007 (2007/491)

DECRET 2/2007, de 12 de gener, del Consell, pel qual s'establixen les bases que regulen els premis Salut i Societat 2007, que atorga la Conselleria de Sanitat, de la Generalitat.
----------------------------------------------------------------------------------------------------------------------------------------------------------------------------------

### Dades del document

Número de DOGV
:   5429

Data del DOGV
:   16-01-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/491


Data del document
:   12-01-2007

Organisme emissor
:   Conselleria de Sanitat

Tipus de document
:   Decret

Descriptors 

:   * premi cultural
    * política sanitària
    * establiment hospitalari
    * salut pública
    * distinció honorífica
    * personal d'investigació
    * professió sanitària
    * centre mèdic
    * associació
    * empresa

En l'àmbit territorial de la Comunitat Valenciana, correspon als poders públics valencians fer efectiu el dret dels ciutadans a la protecció de la salut, reconegut en l'article 43 de la Constitució Espanyola, en el marc de les competències que atribuïxen l'article 148 de la Constitució, els articles 49 i 54 de l'Estatut d'Autonomia de la Comunitat Valenciana, i l'article 41 de la Llei 14/1986, de 25 d'abril, General de Sanitat.  
Així mateix, l'article 2.3 de la Llei 3/2003, de 6 de febrer, d'Ordenació Sanitària de la Comunitat Valenciana, a fi d'incidir en les causes socials que alteren l'estat de salut de la població, atribuïx al Consell el foment d'objectius comú, garantint la fluïdesa i continuïtat dels servicis sanitaris i sociosanitaris prestats als ciutadans valencians, i en l'article 4 establix, entre les competències de la Conselleria de Sanitat, la vigilància, supervisió i avaluació de les activitats del sistema sanitari valencià i la seua adequació al Pla de Salut de la Comunitat Valenciana.  
L'article 40.2 de la Llei de Govern Valencià, establix, entre altres supòsits, que adoptaran la forma de Decret del Consell els actes singulars emanats del Consell quan així ho dispose este. S'estima oportú fer-ho així en la present edició dels premis Salut i Societat, per a donar-los una adequada rellevància.   
És per això que, a fi de reforçar i estimular un sistema sanitari concordant amb una societat avançada, que permeta exercir la solidaritat, l'accés als beneficis de la sanitat i fer arribar els avanços de les ciències de la salut a tots els ciutadans, difondre i reconéixer públicament el treball realitzat per professionals i institucions sanitàries, s'estima procedent una nova edició anual dels premis Salut i Societat.  
Per tant, d'acord amb el que establix l'article 35.c) de la Llei de Govern Valencià, a proposta del conseller de Sanitat i amb la deliberació prèvia del Consell, en la reunió del dia 12 de gener de 2007,  
DECRETE  
Article 1. Objecte  
S'establix l'edició anual dels premis "Salut i Societat 2007", que tenen com a objecte premiar, reconéixer i difondre públicament el treball que fan les institucions sanitàries públiques, els professionals, empreses i organitzacions socials en l'àmbit de la salut.  
Article 2. Àmbit d'aplicació  
Els premis "Salut i Societat 2007" només podran ser atorgats als servicis hospitalaris, centres de salut, centres de salut pública, professionals i empreses que facen el seu treball en la sanitat pública de la Comunitat Valenciana, així com a les associacions de malalts que duguen a terme la seua activitat en el mateix àmbit territorial.  
Article 3. Convocatòria de premis  
Es convoquen les següents modalitats de premis:  
a) Premi Excel·lència, modalitat Atenció Especialitzada 2006, que s'atorgarà a un servici hospitalari de la Comunitat Valenciana pel treball fet.  
b) Premi Excel·lència, modalitat Atenció Primària 2006, que s'atorgarà a un centre de salut de la Comunitat Valenciana pel treball fet.  
c) Premi Investigació i Salut 2006, que s'atorga a un investigador o grup d'investigadors de la Comunitat Valenciana.  
d) Premi Trajectòria Professional 2006, que recaurà sobre un professional del sistema valencià de salut, jubilat o en actiu, que haja acumulat importants mèrits durant la seua dilatada trajectòria professional.  
e) Premi Activitat Mèdica 2006, que recaurà sobre un metge del sistema valencià de salut que s'haja destacat de manera rellevant en l'exercici de la seua professió.  
f) Premi Activitat d'Infermeria 2006, que recaurà sobre un infermer o infermera del sistema valencià de salut que s'haja destacat de manera rellevant en l'exercici de la seua professió.  
g) Premi Activitat Farmacèutica 2006, que recaurà sobre un farmacèutic que s'haja destacat de manera rellevant en l'exercici de la seua professió.  
h) Premi Empresa i Salut 2006, que s'atorgarà a l'empresa que preste servicis o subministre productes en l'àmbit de la sanitat valenciana i s'haja distingit per la seua activitat.  
i) Premi Compromís Social 2006, que s'atorgarà a una associació de malalts de la Comunitat Valenciana que s'haja distingit pel seu treball.  
Article 4. Característiques dels premis  
Als guardonats se'ls farà entrega d'una escultura commemorativa i un diploma acreditatiu firmat pel president de la Generalitat.  
La Subsecretaria de la Conselleria de Sanitat disposarà els mitjans necessaris per a la gestió dels premis.  
Article 5. Propostes  
a) Els directors d'hospitals, els directors d'Atenció Primària i els directors dels centres de Salut Pública faran propostes raonades relatives als premis Excel·lència i Trajectòria Professional.  
Cada director d'hospital, atenció primària o salut pública només podrà fer una proposta per a cada premi.  
b) La Direcció General de Qualitat i Atenció al Pacient, de l'Agència Valenciana de Salut, farà tres propostes raonades al jurat relatives al premi Compromís Social, per a la qual cosa proposarà tres associacions de malalts de les quals una serà la premiada.  
c) La Direcció General d'Assistència Sanitària, de l'Agència Valenciana de Salut, farà les propostes raonades al jurat, tres referides al premi Activitat Mèdica i tres referides al premi Activitat d'Infermeria.  
d) La Direcció General de Farmàcia i Productes Farmacèutics, de l'Agència Valenciana de Salut, farà tres propostes raonades relatives al premi Activitat Farmacèutica.  
e) La Direcció General d'Ordenació, Avaluació i Investigació Sanitaria, de la Conselleria de Sanitat, farà tres propostes raonades relatives al premi Investigació i Salut.  
f) La Direcció General de Recursos Econòmics, de la Conselleria de Sanitat, farà tres propostes raonades relatives al premi Empresa i Salut.  
Article 6. Documentació  
Les propostes s'hauran de remetre una vegada omplits els apartats del formulari de l'annex:  
a) Direcció General, hospital, àrea de salut o direcció de salut pública que fa la proposta.  
b) Nom del servici, centre de salut o centre de salut pública, persona, associació o empresa que es proposa.  
c) Integrants de l'equip de treball.  
d) Descripció de l'activitat exercida.  
e) Avaluació de l'activitat.  
Article 7. Terminis  
Les propostes de les diferents modalitats de premis es faran en el termini d'un mes, a comptar de la publicació del present decret en el Diari Oficial de la Comunitat Valenciana.  
Les propostes seran remeses al subsecretari de la Conselleria de Sanitat, c/ del Misser Mascó, núm. 31, 46506 Valencia, o a l'adreça de correu electrònic perez\_pjf@aeb.yx.  
Article 8. Avaluació  
8.1. L'avaluació i la selecció dels premiats la farà un jurat, que estarà compost per:  
a) President:  
- El conseller de Sanitat.  
b) Vicepresidents:  
- El secretari autonòmic de Sanitat.  
- El subsecretari de la Conselleria de Sanitat.  
c) Secretari:  
- El director general de l'Escola Valenciana d'Estudis de la Salut.  
d) Vocals:  
- El director general de Recursos Econòmics, de la Conselleria de Sanitat.  
- El director general d'Ordenació, Avaluació i Investigació Sanitària, de la Conselleria de Sanitat.  
- El director general de Salut Pública, de la Conselleria de Sanitat.  
- El director general d'Assistència Sanitària, de l'Agència Valenciana de Salut.  
- El director general de Qualitat i Atenció al Pacient, de l'Agència Valenciana de Salut.  
- El director general de Farmàcia i Productes Sanitaris, de l'Agència Valenciana de Salut.  
- El president del Consell de Col·legis Mèdics Valencians.  
- Un representant proposat pels Col·legis de Farmacèutics de la Comunitat Valenciana.  
- El president del Consell d'Infermeria de la Comunitat Valenciana.  
- El degà de la Facultat de Medicina de la Universitat de València.  
- El president de la Reial Acadèmia de Medicina de la Comunitat Valenciana.  
8.2. El jurat podrà sol·licitar l'assessorament dels professionals que considere convenients per a completar la valoració de les propostes presentades.  
8.3. El jurat podrà declarar deserts els premis.  
8.4. El funcionament del jurat s'ajustarà al que disposa el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 9. Resolució   
Una vegada el jurat dels premis "Salut i Societat 2007" haja seleccionat els guanyadors, el veredicte del jurat es publicarà en el Diari Oficial de la Comunitat Valenciana.  
Article 10. Entrega dels premis  
Els premis "Salut i Societat 2007" s'entregaran en un acte públic, al qual se citarà els professionals, representants del servici, centre de salut i associacions premiats i la resta de destinataris dels premis, del qual es donarà l'oportuna publicitat.  
Valencia, 12 de gener de 2007.  
El President de la Generalitat,  
FRANCISCO CAMPS ORTIZ.  
El Conseller de Sanitat,  
RAFAEL BLASCO CASTANY.  
ANNEX  
- DADES IDENTIFICATIVES DE L'ÒRGAN PROPONENT:  
- DADES IDENTIFICATIVES DEL SERVICI, CENTRE, PERSONA, ASSOCIACIÓ O EMPRESA PROPOSADA:  
- DADES DE LA/ES PERSONA/ES PROPOSADA/ES:  
Cognoms:  
Nom:  
Categoria professional:  
Especialitat:  
Cognoms:  
Nom:  
Categoria professional:  
Especialitat:  
Cognoms:  
Nom:  
Categoria professional:  
Especialitat:  
Cognoms:  
Nom:  
Categoria professional:  
Especialitat:  
Cognoms:  
Nom:  
Categoria professional:  
Especialitat:  
- DESCRIPCIÓ DE L'ACTIVITAT PER LA QUAL ES FA LA PROPOSTA DEL PREMI:  
- DADES SOBRE L'AVALUACIÓ DE L'ACTIVITAT PROPOSADA: